Μάνεσι Πατρών

Γεωγραφία

Βρίσκεται 36 χιλιόμετρα από το κέντρο της Πάτρας, 1,2 χλμ. δεξιά στο 33ο χλμ. της Ε.Ο. Πατρών-Τριπόλεως ("111"), σε υψόμετρο 350 μέτρων. Σήμερα απαριθμεί περί τους 100 μόνιμους κατοίκους με χαμηλό μέσο όρο ηλικίας. Ως οικισμός βρίσκεται χτισμένος αμφιθεατρικά στους πρόποδες του λόφου "Κουσίτσα". Βόρεια συνορεύει με τον οικισμό Γολέμι και νότια με τους οικισμούς Άνω Μαστραντώνη και Κατω Μαστραντώνη. Ως τοπική κοινότητα συνορεύει ανατολικά με τις τοπικές κοινότητες Ερυμάνθειας και Καλετζίου, βόρεια με την τοπική κοινότητα Χιόνας, δυτικά με την τοπική κοινότητα Ρουπακιάς και νότια με την τοπική κοινότητα Σταυροδρομίου.

Ναοί του χωριού

Πολιούχος του χωριού είναι ο Άγιος Γεώργιος, ο ναός του οποίου βρίσκεται νοτιοανατολικά του χωριού απέναντι από το παλιό δημοτικό σχολείο και δίπλα από το πρώην κοινοτικό γραφείο του χωριού. Δυτικά του χωριού, επάνω σε λόφο, δεσπόζει το εξωκλήσι των Αγίων Ανάργυρων από το οποίο ο επισκέπτης μπορεί να θαυμάσει την υπέροχη θέα της "λεκάνης" της Τριταίας. Στα βόρεια του χωριού, βρίσκεται το κοιμητήριο με την εκκλησία της Ζωοδόχου Πηγής  ή Πανα(γ)ίτσα. Η εκκλησία Μανεσίου διοικητικά ανήκει στην Ιερά Μητρόπολη Πατρών. Στο χωριό επίσης περί το 1700 υπήρχε εν λειτουργία μοναστήρι για το οποίο δεν υπάρχουν πληροφορίες.

Ιστορικά στοιχεία

Πρώτη επίσημη (έντυπη) αναφορά γίνεται το 1713 ως μία ενορία με το Ρένεσι (το σημερινό Ξηροχώρι) και τη Κρασέτζα (η σημερινή Αγία Βαρβάρα). Στο χωριό κατοικούσαν 12 οικογένειες το 1828, 16 οικογένειες το 1851, είχε 131 κατοίκους το 1899 και 200 το 1960. Το 1890 κατοικούνταν από 20 οικογένειες και ένα τέταρτο από το χωριό βρισκόταν το χάνι του Μπαλάση για την ξεκούραση των ταξιδιωτών. Επίσης στο χωριό έχουν βρεθεί αρχαία νομίσματα.
Στο Μάνεσι είχε μόνιμη κατοικία ο Γεώργιος Μαρτζάκλης από την Κρυόβρυση Ηλείας, που "έπεσε" ηρωικά μαχόμενος το 1974 κατά την Τουρκική εισβολή στην Κύπρο.

Ονομασία

Η ονομασία του χωριού Μάνεσι είναι ανθρωπωνυμικό και προέρχεται από τον Μάνεση, τον πρώτο οικιστή, ο οποίος καταγόταν από την οικογένεια Μανεσαίων, στην οποία οφείλεται και η ονομασία Μάνεσι σε πολλά μέρη της Ελλάδος. Υπάρχουν ακόμη και σήμερα πολλές οικογένειες με την επωνυμία "Μάνεσης".

Πολιτική διοίκηση

Το 1835 εντάχτηκε στο Δήμο Ερυμανθίας μέχρι το 1841, που ο Δήμος Ερυμανθίας καταργήθηκε, και το Μάνεσι εντάχτηκε στον τότε Δήμο Τριταίας. Το 1912, με την κατάργηση των δήμων, έγινε έδρα της ομώνυμης κοινότητας τμήμα και έδρα της οποίας παραμένει σε όλες τις σύγχρονες διοικητικές μεταβολές. 
Η Τοπική Κοινότητα Μανεσίου διοικείται από τον πρόεδρο της τοπικής κοινότητας και το κοινοτικό συμβούλιο που είναι υφιστάμενοι της δημοτικής αρχής. Υπάγεται στην Δημοτική Ενότητα Τριταίας του Δήμου Ερυμάνθου.

Δίκτυα κοινής ωφελείας

Στο Μάνεσι έχουν αναπτυχθεί πλήρως, εκτός από το τηλεφωνικό, ηλεκτρικό, υδρευτικό δίκτυο, και ευρυζωνικό δίκτυο, με αποτέλεσμα οι κάτοικοι να έχουν πρόσβαση σε υψηλές ταχύτητες internet.

Οδικά δίκτυα

Το χωριό επικοινωνεί με την Ε.Ο. Πατρών-Τριπόλεως ("111") με ασφαλτοστρωμένο οδικό δίκτυο μη καλής ποιότητας. Επίσης, συνδέεται άμεσα με το Γολέμι (ασφαλτοστρωμένος αγροτόδρομος), με τη Ρουπακιά (χωμάτινος αγροτόδρομος), με το Άνω Μαστραντώνη (χωμάτινος αγροτόδρομος) και με το Κάτω Μαστραντώνη (χωμάτινος αγροτόδρομος).

Πίστα Μότο-Κρος

Ελάχιστα λεπτά από το κέντρο του χωριού, στο λόφο Κουσίτσα, βρίσκεται ένα δίκτυο χωμάτινων δρόμων, που χρησιμεύουν και ως αντιπυρικές ζώνες, το οποίο ενδείκνυται για Μότο-Κρός διαδρομές. Το δίκτυο των διαδρομών δεν έχει διαμορφωθεί κατάλληλα και με προδιαγραφές για το σκοπό αυτό, αλλά πολλοί μοτοσυκλετιστές το προτιμούν για το χόμπι τους.

Επιχειρήσεις

Στα όρια του Μανεσίου εδρεύουν πολλών ειδών επιχειρήσεις, όπως εμπορίας ζωοτροφών, ανεφοδιασμού καυσίμων, κτηνοτροφικές μονάδες, μονάδες παραγωγής ηλεκτρικής ενέργειας (φωτοβολταικά). Παλιότερα λειτουργούσε τυροκομείο καθώς και δύο αλευρόμυλοι.

Ενεργειακή αυτονομία

Στα όρια του Μανεσίου λειτουργούν τρεις μονάδες παραγωγής ηλεκτρικής ενέργειας από ανανεώσιμες πηγές (δύο μονάδες των 100kw και μία των 10kw)· έτσι το χωριό θα μπορούσε να χαρακτηριστεί ενεργειακά "αυτόνομο".

Κτηνοτροφία-Γεωργία

Οι κτηνοτρόφοι του Μανεσίου, σε σύνολο, εκτρέφουν περί τα 3.000 πρόβατα και 350 κατσίκια. Οι σταυλικές εγκαταστάσεις χαρακτηρίζονται από μέτριες μέχρι σύγχρονες. Παλιότερα στο χωριό λειτουργούσε τυροκομείο. Οι ρίζες ελιών, εντός των ορίων του χωριού, ξεπερνούν τις 5.000, καθώς και τα αμπέλια τα 30 στρέμματα. Οι καλλιέργειες είναι κυρίως ξερικές (μη αρδευόμενες) -με λίγες εξαιρέσεις.

Πολιτιστικός σύλλογος

Η νυν Τοπική Κοινότητα Μανεσίου έχει το δικό της πολιτιστικό σύλλογο, που διοργανώνει σε ετήσια βάση (τέλη Ιουλίου) διήμερο πολιτιστικών εκδηλώσεων -τα "ΜΑΝΕΣΙΑ"- που περιλαμβάνουν γαϊδουροδρομίες, παραστάσεις καραγκιόζη, λαϊκοδημοτικές βραδιές, πανηγύρι.